Nr. 13 din 21.07.2025

**Notă de fundamentare**

**Privind avizarea Regulamentului de organizare și funcționare a serviciului public de salubrizare, respectiv activitățile de colectare, transport, stocare temporară, transfer, sortare, tratare, neutralizare depozitare a deșeurilor municipale, inclusiv deseuri periculoase din deșeuri menajere, managementul Stațiilor de Transfer, al Centrelor de Colectare și Managementul şi Operarea Centrului de Management Integrat al Deşeurilor Tărpiu din județul Bistrița-Năsăud, forma consolidată 2025**

În data de 5 martie 2025 au fost publicat în Monitorul Oficial al României Ordinul Președintelui Autorității Naționale de Reglementare pentru Serviciile Comunitare de Utilități Publice nr. 97/2025 privind aprobarea Regulamentului- cadru al serviciului de salubrizarea localităților;

În conformitate cu prevederile art. 118 din Ordinul ANRSC nr. 97/2025: *„Consiliile locale, Consiliul General al Municipiului București și asociațiile de dezvoltare intercomunitară, după caz, vor elabora și aproba în termen de 6 luni de la intrarea în vigoare a prezentului regulament-cadru, regulamentul propriu al serviciului de salubrizare sau vor modifica regulamentele existente, în funcție de particularitățile locale și de interesele actuale și de perspectivă ale comunității respective, în conformitate cu prevederile prezentului regulament-cadru.”*

În conformitate cu articolul antemenționat, **termenul de modificare și aprobare a Regulamentului de salubrizare al județului Bistrița-Năsăud, în conformitate cu Regulamentul-cadru, este de 6 luni.**

Ținând cont de faptul că, Ordinul 97/2025 a intrat în vigoare începând cu data de 5 martie 2025, **acest document trebuie aprobat anterior datei de 5 septembrie, în vederea respectării termenelor legale.**

Având în vedere modificările legislative introduse prin Ordinul Președintelui ANRSC nr. 97/2025, a devenit obligatorie modificarea și completarea Regulamentului de organizare și funcționare a serviciului public de salubrizare din județul Bistrița-Năsăud.

Noul Regulament- cadru nu aduce noutăți în materie de gestionarea deșeurilor, nu introduce noi obligații în materie de salubrizare, ci explicitează punerea în aplicare în cadrul Contractelor, a dispozițiilor legale incidente, prin actualizarea Regulamentului-cadru anterior, aprobat prin Ordinul Președintelui ANRSC nr. 85 din anul 2015.

Actualizarea documentelor-cadru de către Autoritatea Națională de Reglementare pentru Servicii de Utilități Publice a fost realizată prin corelarea acestor documente cu toate modificările legislative și obligațiile de serviciu public în materie de deșeuri, survenite în perioada 2015-2025.

Autoritatea Națională de Reglementare pentru Servicii de Utilități Publice a avut în cadrul jaloanelor din Componenta 3: Managementul deșeurilor din PNRR ca obligație modificarea Ordinului care reglementa anterior modalitatea de stabilire, ajustare și modificare a tarifelor, respectiv a Ordinului ANRSC nr. 109/2007, abrogat în prezent și înlocuit de Ordinul ANRSC nr. 640/2022.

Modificarea Caietului de sarcini-cadru și ale Regulamentului-cadru ale serviciului public de salubrizare al localităților vin ca efect al modificării Ordinului de bază care stabilește conform jaloanelor din PNRR operaționalizarea instrumentelor economice pentru deșeurile municipale în vederea realizării tranziției la economia circulară.

De asemenea, modificarea documentelor-cadru aferente serviciului de salubrizare al localităților a devenit necesară în contextul modificărilor legislative care au intervenit în sfera serviciilor de salubrizare în ultima decadă.

Forma anterioară a Regulamentului-cadru al serviciului de salubrizare al localităților a fost aprobată prin Ordinul ANRSC nr. 82/2015. În acest context, au devenit necesare modificările și actualizările în vederea clarificării modului de desfășurare a activităților de salubrizare, după un caracter unitar la nivel național.

În ceea ce privește Regulamentul de salubrizare din județul Bistrița-Năsăud, toate prevederile legale incidente au fost introduse deja prin Actele adiționale 1-7 la Contractul de concesiune nr. 1277/2018, odată cu intrarea în vigoare și obligativitatea punerii în aplicare a respectivelor prevederi.

Cu toate acestea, potrivit prevederilor art. 118 din Regulamentul-cadru, așa cum am mai precizat, la nivel de autorități publice locale și la nivelul Asociației a devenit incidentă obligația de a modifica și aproba regulamentul județului în conformitate cu structura din documentul-cadru, în termen de 6 luni de la intrarea în vigoare.

Ținând cont de faptul că toate modificările legislative aprobate în ultimii ani au fost preluate și în documentele Contractului de concesiune nr. 1277/2018, punctual, prin actele adiționale 1-7, modificările introduse prin publicarea și aprobarea noului regulament-cadru de către ANRSC, implică în cea mai mare parte modificări de formă ale documentelor Contractului, și minime modificări de fond, toate obligațiile legale fiind deja aplicabile în județul Bistrița-Năsăud.

Prin urmare, având în vedere faptul că Regulamentul de salubrizare din județul Bistrița-Năsăud a trebuit adaptat la structura noului Regulament-cadru și anume o nouă repartiție a Secțiunilor, capitolelor și articolelor, Regulamentul supus spre aprobare nu vine cu evidențierea în cadrul Actului adițional al fiecărui articol modificat, așa cum s-a practicat până în prezent, deoarece modificările operate în document sunt în cea mai mare măsură modificări de formă și/sau reformulări ale articolelor și nu modificări de fond care să impacteze derularea Contractului de concesiune.

Ținând cont de aceste prevederi, aparatul tehnic al Asociației a operat toate modificările în conformitate cu normele legale și a transmis documentele modificate spre verificare Consiliului Județean și celor doi operatori din cadrul SMID Bistrița-Năsăud.

În urma consultării cu instituțiile cu atribuții în domeniu și cu reprezentanții Consiliului Județean și ai Operatorilor, s-a stabilit forma finală a documentelor transmise membrilor Asociației în vederea aprobării.

Ca modalitate de lucru, a fost corelat fiecare articol din Regulamentul județean cu articolele din Regulamentul-cadru. În cazul în care prevederile-cadru nu includeau particularități, au fost menținute sau reformulate și adăugate prevederi specifice aferente serviciului de salubrizare din județul Bistrița-Năsăud, pentru a nu aduce atingere prevederilor contractuale.

Astfel, odată cu modificările de structură din Regulamentul de salubrizare al județului Bistrița-Năsăud în conformitate cu Regulamentul-cadru, au fost identificate toate articolele care necesitau reformulări în vederea conformării la noile prevederi.

Pe lângă reformulările aferente, au fost preluate din Regulamentul-cadru, toate articolele relevante în vederea conformării cu dispoziții legale generale referitoare la derularea activităților de salubrizare.

Ținând cont de restructurarea totală a documentelor transmise spre aprobare, modificările operate în Regulament nu sunt prezentate în Actul adițional la Contractul de concesiune nr. 1277/2018, cu evidențierea separată a fiecărui articol modificat, ci acesta devine anexă a Actului adițional care urmează să fie aprobat și încheiat cu Operatorul, în forma sa actualizată și consolidată.

Pe lângă restructurarea Regulamentului, au fost inserate și modificări minime de fond. În conformitate cu documentele-cadru, a fost impusă obligativitatea și o frecvență minimă pentru desfășurarea campaniilor de colectare a deșeurilor periculoase din deșeurile menajere.

Pentru a nu suplimenta cheltuielile aferente sistemului, s-a decis reducerea frecvențelor aferente campaniilor pentru deșeuri voluminoase și înlocuirea lor cu campanii pentru deșeuri periculoase, care se vor desfășura în paralel cu campaniile pentru colectarea deșeurilor textile.

Această decizie s-a luat ținând cont de istoricul cantităților de deșeuri voluminoase colectate prin campaniile gratuite.

Astfel, campaniile de colectare a deșeurilor voluminoase au fost reduse de la 6 campanii/an în mediul urban, respectiv 4 campanii/an în mediul rural, la 4, respectiv 2 campanii/an și au fost introduse 2 campanii gratuite/an apentru colectarea deșeurilor periculoase din deșeurile menajere și a deșeurilor textile, atât în mediul urban, cât și în mediul rural.

O altă modificare este reprezentată de introducerea în Anexa nr. 1 a Regulamentului de salubrizare, a unei noi secțiuni, reprezentând noi penalități aplicabile operatorilor în cazul neîndeplinirii anumitor prevederi contractuale. Aceste prevederi au fost preluate în tocmai din Anexa Regulamentului-cadru al serviciului, fiind o completare obligatorie.

Odată cu modificările legislative privind obligația operatorului de a realiza semestrial determinări de compoziție a deșeurilor, se impune eliminarea Părții I a Anexei nr. 7 a Regulamentului de salubrizare*-„Studiu privind determinarea compoziției deșeurilor menajere, similare și din piețe la nivelul județului Bistrița-Năsăud”.*

În contextul celor prezentate în prezenta Notă de fundamentare, propunem organelor deliberative ale autorităților administrației publice locale, membre ADI Deșeuri Bistrița-Năsăud, spre avizare și acordare a mandatului special reprezentantului în AGA ADI Deșeuri Bistrița-Năsăud, Regulamentul serviciului public de salubrizare din județul Bistrița-Năsăud, în forma consolidată, regulament care să fie anexat celor două contracte de delegare din cadrul SMID Bistrița-Năsăud.

**Director executiv**

**Cristian Marius NICULAE**

Întocmit: Hașca Anastasia-Inspector